Profesorica engleskog u našoj školi, Zrinka Jonjić, boravila je od 9. do 20. srpnja 2012. na Comenius stručnom usavršavanju na Anglolang Academy of English u Scarboroughu u Engleskoj.

Agencija za mobilnost i programe EU dodijelila je profesorici financijska sredstva za sudjelovanje u aktivnosti Comenius stručnog usavršavanja. Comenius pripada potprogramima Programa za cjeloživotno učenje koji obuhvaća predškolski odgoj, osnovno i opće srednje i školsko obrazovanje. Ciljevi spomenutog potprograma jesu promicanje svijesti o raznolikosti europskih kultura, poticanje osobnog razvoja sudionika, razvoj i usavršavanje vještina i kompetencija, njegovanje ideje o europskom građanstvu, a čime se prvenstveno nastoji poboljšati kvaliteta školskog obrazovanja.

Prof. Jonjić provela je dva tjedna u Anglolang Academy of English u Scarboroughu na sjeveroistoku Engleske. Ova ustanova inače organizira ljetne škole jezika za učenike kao i usavršavanja za profesore engleskog jezika i strukovnih škola iz Europe i šire. Na usavršavanju ’’English Language Training for Vocational Teachers – A Blended Approach’’ sudjelovali su profesori engleskog jezika koji rade u strukovnim i tehničkim školama kao i profesori strukovnih predmeta iz Njemačke, Belgije, Poljske, Finske, Španjolske, Italije, Kine i Hrvatske.

Predavanja su počinjala svaki dan u 9 sati na kojima bi predavač Dan Methven, obično uz razne teme iz Britanske kulture, poticao komunikaciju i razumijevanje. U nastavku dana obično bi se radilo na aktivnostima i igrama koje su korisne za motivaciju učenika. Prema profesoričinom mišljenju, posebno su korisna bila popodnevna predavanja tijekom kojih bi predavač David jako zanimljivim i zabavnim igrama, diskusijama i aktivnostima radio na razvijanju stručnog vokabulara. Predavanja su bila jako dinamična, prvenstveno zbog upotrebe moderne tehnologije kao što je interaktivna bijela ploča. Profesorice se posebno dojmio posjet Yorkshire Coast Collegeu gdje se učenici obrazuju za razna strukovna zanimanja kao što su frizer, kuhar, autmehaničar, kozmetičar, računalni tehničar, vodoinstalater, keramičar itd. i gdje je sudionike kroz školu provela zaposlenica škole, Victoria, koja je jako ljubazno odgovarala na sva postavljena pitanja. Škola je inače luksuzno opremljena pomagalima koja su potrebna za rad u takvoj jednoj školi. Srijedom su sudionici odlazili na izlete na mjesta od lokalnog interesa kao što su Whitby, Beverly, Sledmere, Yorkshire Moors itd. Vikendom se, po izboru sudionika, odlazilo na fakultativne izlete u gradove York i Leeds. Sve u svemu, bila su to dva jako dinamična i korisna tjedna.

Sudionici su tijekom dva tjedna imali priliku razmijeniti iskustva i znanja te su sa sobom ponijeli mnoštvo ideja kojim će poboljšati svoj budući rad, ali i utjecati na poboljšanje kvalitete obrazovanja u svojoj školi i šire. Prof. Jonjić će svoja iskustva i znanja prenijeti svojim kolegama u školi i izvan nje, a osobno se nada da će novim pristupom i zanimljivim aktivnostima motivirati učenike te ih potaknuti na kreativno korištenje jezika. Kao prva sudionica potprograma Comenius iz svoje škole, nada se da će njeno iskustvo djelovati korisno na njene kolege te ih potaknuti na stručno usavršavanje i unaprijeđenje kvalitete njihovog rada.